# Gouel Maria Hanter-Eost

| ◄ Diveza Sul goude Pantekost | Gouel Maria Hanter-Eost | Gouel ann Holl-Zent ► |
Enn deiz-ze Jezuz a ieaz d’eur vourgadenn, hag eur vaouez hanvet Martha Hen digemeraz enn he zi. Houma e doa eur c’hoar, Mari he hano, hag a azezaz eharz treid Hor Zalver da zelaou he gomsou. Evit Martha a drevelle da ober kalz a draou. O chomm a zav, e lavaraz : Aotrou, ne rit vân ebet ma lez va c’hoar al labour ganen me va-unan ? Lavarit dezhi eta va zikour. Hag Hor Zalver a roaz d’ezhi ar respount-ma : Martha, Martha, c’hui a gemer nec’h hag enkrez gant kalz a draou ; hogen, eunn dra hebken a zo ret. Mari e deuz dibabet al lodenn vella, ha ne vezo ket tennet diganthi.
Hor Zalver ne lavar ket e ve droug ar pez a ra Martha o kemeret kement a boan da aoza lein. Mar d’eo eunn dra vad digemeret guella ma c’heller kerent ha mignouned, dleet eo evesaat muioc’h c’hoaz pa zeu enn ti ann hini a anavezer evel guir Vab Doue. Mes, ma ne ra ket eur rebech d’ezhi, evelato e tisklerio eo Mari e deuz dibabet al lodenn dalvoudusa, hervez a zesk dre ar gentel-ma a ro d’eomp enn eul leac’h all : Eunn deiz o velet ar burzudou a rea, eur vaouez a lavaraz d’ezhan a vouez huel : « Euruz ar vamm ho lakeaz er bed hag ho magaz ! » « Euruz kentoc’h, eme Jezuz, neb a zelaou hag a vir komsou Doue ! » Mad, piou a oue biskoaz ken aketuz hag ar Verc’hez Vari da ober kement-ze ? Eaz eo gouzout e taole evez euz he zi, euz he holl deveriou a bried hag a vamm p’az eo eur mellezour a zantelez ; mes, heulia a rea ive prezegennou Hor Zalver, o tastum, evel eunn tenzor enn he c’haloun, ann holl genteliou a gleve ganthan. Araok c’hoar Martha, hi e devoa choazet ar gaera lodenn, hag evel-se n’eo ket souez e ve lennet ar pennad-ma euz ann Aviel d’ann deiz ma varvaz ar Verc’hez ha ma oue digemeret korf hag ene er baradoz.
Paneved ar pec’hed, ann den ne dlie ket mervel ; ha goude beza chomet kalz pe nebeut amzer var ann douar e vije eat rak ehun da velet Doue heb tremen dre zoriou skrijuz ar maro. O veza eta a viskoaz dinam, ar Verc’hez a ioa marteze diaveaz al lezenn douget eneb bugale Adam. Mes, miret e devoa meur a c’hourc’hemenn ne zellent ket outhi ; ha n’eo ket da lavaret e divije damant o soubla he fenn dindan falc’h ar maro. Koulz a zo, Hor Zalver a ioa tremenet dre ann hent-ze ; perak n’e divije-hi ket c’hoanteat kaout ann henveledigez-ze gant he mab ? Penaoz bennag eo, mervel a reaz, nann avad e kreiz ar boan hag ann enkrez ec’hiz ma reomp ni peurvuia, mes o tenna eunn diveza huanad a garantez. He ene santel a nijaz raktal d’ar baradoz, buhanoc’h c’hoaz eged hini eur c’hrouadur nevez badezet ; rak hema a dra zûr zo neat a bec’hed ; mes, ene Mari a ioa leun a c’hras o tont er bed, ha ne reaz nemed kaeraat gant ann amzer.
Petra deuio he c’horf da veza ? Evit hor c’horfou ni a guezo e breinadurez, da c’hortoz ma savint adarre leun a vuez abenn deiz ar varn. Ar zent ho-unan ne vezont ket espernet ; ha pa gaver, goude nebeut bloaveziou, ho c’horf pe unan bennag euz ho izili chomet iac’h ha fresk, e leverer eo eur burzud ; rak, o veza bet pec’herien oa ret d’ezho paea dle ar pec’hed. Galvet int, evit guir, da lugerni divezatoc’h e rouantelez ann env ; mes difesounet oant dre ar pec’hed orijinel ha peurvuia dre bec’hejou aktuel. Doue ho lez eta da veza dismantret evit ho zevel kalz kaeroc’h, ec’hiz ma tiskarer eunn ti pa ve c’hoant d’hen renevezi a bez.
Mes, korf ar Verc’hez ne c’hoarvez ket ganthan evel gant hon re ni. Biskoaz ann drouk-spered n’en devoue perz ennhan mui eged enn he ene ; ha morse eur veradenn euz bilim ar pec’hed ne oue mesket er goad a vezo eunn deiz goad Jezuz-Krist. Ne velomp ket e ve eta ezomm chench doare d’ann ti a oue, epad nao miz, lojeiz eunn Doue en em.c’hreat den. Ha mar d’eo deread rei c'hoaz brasoc’h gened d’ezhan, Hor Zalver her graio heb dale, ken na vezo souezet dirazhi ann elez hag ar zent a glevomp o c’houlenn ann eil ouz egije : Quœ est ista… ? Piou eo ar grouadurez-ze a zo ken dudiuz da velet ?
Digemeret eo eta ar Verc’hez korf hag ene er baradoz, ha kurunet gant ann Dreindet evel rouanez ann envou. Mes, evit beza savet ken huel, ne baouez ket da veza hor Mamm. Unanomp eta hor moueziou gant re ar sperejou euruz, evit kana meuleudi da Zoue ha d’ezhi. Pa’z eo ker mad ha ker gallouduz, bezomp bepred devot d’ezhi, hag e talc’ho da bep hini ac’hanomp eur plasik enn he c’hichenn. Evel-se-bezet-great.